El Jutjat contenciós administratiu 1 de Girona ha suspès el judici previst per aquest dimecres contra el nomenament de càrrecs de confiança a l'Ajuntament de Girona. La CUP va presentar un recurs contra la designació de vuit assessors aprovada al ple extraordinari del 29 de juny del 2015, quan Carles Puigdemont era alcalde. El motiu de suspensió és que la CUP ha demanat ampliar el recurs per incloure també els càrrecs de confiança actuals, nomenats per Marta Madrenas. La jutgessa ha donat un termini de deu dies per presentar la nova documentació. El regidor de la CUP, Lluc Salellas, ha assegurat a les portes del jutjat que no van "contra ningú" a títol personal, sinó contra la designació de personal eventual per dirigir àrees tècniques.  La CUP considera que l'Ajuntament de Girona vulnera la Llei de Racionalització i Sostenibilitat de l'Administració Local (llei ARSAL) i demana al jutjat que anul·li la creació dels llocs de treball de personal eventual. "Entenem que no eren càrrecs de confiança, sinó vuit persones que es dedicaven a fer tasques directives", ha afirmat Salellas a les portes del Palau de Justícia. La CUP apunta que, segons la llei, per assumir funcions directives cal accedir al lloc de treball amb un concurs públic i no pot ser un nomenament "a dit". "Posar persones a dit aquí, era un intent de control polític per procediments no permesos per la llei de les àrees que ja dirigeixen regidors", ha ressaltat Lluc Salellas.  Inicialment, el recurs contenciós interposat per la CUP era demanant l'anul·lació del nomenament dels càrrecs de confiança que va aprovar l'aleshores alcalde Carles Puigdemont amb el suport d'ERC al ple extraordinari del 29 de juny passat. En van nomenar vuit: Albert Riera, com a gerent de l'Ajuntament; Narcís Sastre, coordinador de Sostenibilitat; Francesc Xavier Ten com a coordinador d'Arts Escèniques; Georgina Andreu, coordinadora d'Ocupació i Promoció; Clara Sánchez-Castro, coordinadora de Ciutadania; Francesc López, cap de gabinet de l'alcalde; Joaquim Oliva, assessor jurídic, i Jordi Moner, com a coordinador de programes. "D'aquests vuit en queden poquets, només dos perquè la majoria ja no hi són, però si se'ns dóna la raó, esperem que l'ajuntament es plantegi un canvi absolut i els càrrecs directius es facin per concurs públic", ha apuntat Salellas. Actualment, segons ha recordat el regidor, en el mandat de Marta Madrenas s'han reduït a cinc càrrecs de confiança. Es mantenen Clara Sánchez-Castro i Georgina Andreu i han contractat a Ana Rodríguez (càrrec de confiança pel PSC); Carles Mulero com a cap de gabinet i Oriol Mas, que s'encarrega de comunicació.  Salellas ha volgut deixar clar que el recurs interposat per la CUP no va contra persones individuals. "Nosaltres recorrem les places, no ens importa qui siguin", ha afegit.  Com que el recurs de la CUP se centrava en la relació de llocs de treball creada per Puigdemont, aquest dimecres quan havia de començar el judici la seva advocada, Montserrat Vinyets, ha sol·licitat ampliar el judici també als acords que s'han fet posteriorment sota el govern dels diferents alcaldes, Albert Ballesta i Marta Madrenas.  La jutgessa ha suspès el judici i ha donat un termini de deu dies als demandants per ampliar el recurs i presentar la nova documentació per no generar indefensió a l'Ajuntament de Girona. Un cop fet, caldrà resoldre i assenyalar una nova data de judici. Salellas també ha lamentat que l'Ajuntament de Girona hagi contractat un advocat extern per portar el cas, en comptes de recórrer als serveis jurídics de la casa. "Ha gastat diners públics per a la contractació d'un advocat quan ja té uns serveis jurídics propis", ha criticat.

Summary: Suspès el judici contra els càrrecs de confiança a l'Ajuntament de Girona per incloure els assessors del mandat Madrenas


L'Ajuntament de Calafell destinarà aquest 2018 un total de 5,1 milions d'euros (MEUR) a inversions, segons el pla que ha aprovat aquest divendres el Ple municipal. D'aquests diners, 4,7 MEUR corresponen a un crèdit, mentre que 438.000 euros restants provenen d'altres partides ja existents. La inversió més important serà la reforma del pavelló poliesportiu Joan Ortoll i el teatre municipal, on es destinaran 3,5 MEUR, la meitat dels quals es finançaran a crèdit. D'altra banda, es reserva un milió d'euros per a un segon pla de reforma de les voreres, que aquesta vegada se centrarà a la zona de Segur Platja. També es preveuen 300.000 euros per al carrers Principal i Joan Miró, 280.000 euros a millores en els aparcaments i 245.000 euros per pla de xoc contra les inundacions. Al mateix temps, el pla d'inversions de Calafell pel 2018 recull tres propostes guanyadores dels pressupostos participatius: resoldre la inundació del carrer Pescador (132.000 euros), l'adequació de l'aparcament de l'escola del Castell (200.000 euros) i la creació d'un aparcament al carrer del Clos del Becu (80.000 euros).

Summary: Calafell destinarà 5,1 MEUR a inversions, amb especial atenció al pavelló poliesportiu i al teatre


El president del govern espanyol, Pedro Sánchez, restarà a Madrid durant el primer dia de la campanya electoral per seguir de prop l'evolució de l'exministre Alfredo Pérez Rubalcaba, que està hospitalitzat en estat "d'extrema gravetat" després que abans d'ahir al vespre patís un infart cerebral (ictus). Per aquest motiu el president espanyol no participarà al míting de campanya previst per aquest divendres a la tarda a Barcelona. Sánchez i el seu govern estan "constantment pendents" del seu estat de salut i "desitgen enviar novament tot el seu suport i estimació a la seva esposa, familiars i amics". Sánchez va avançar dijous a la tarda la tornada de Romania, on participava a la trobada informal del Consell d'Europa.

Summary: Pedro Sánchez no estarà al míting de Barcelona per seguir l'evolució de Rubalcaba des de Madrid


La formació morada prendrà una decisió dimarts vinent i avisa que els seus diputats actuaran independentment de la resta de partits de CSQP  ACN Barcelona.-El Consell Ciutadà de Podem Catalunya va acordar en la reunió d'aquest dimecres treballar per presentar esmenes a la llei del Referèndum. Sobretot perquè, tal com és ara la proposició de llei de JxSí i la CUP "difícilment Podem hi podrà votar favorablement". Així ho ha assegurat el secretari general de la formació morada, Albano Dante Fachin, en roda de premsa aquest dijous a la seu del partit. També ha explicat però, que diputats de Podem com Àngels Martínez Castells i Joan Giner van traslladar que "no contemplen votar en contra". "No només els diputats sinó la majoria" del Consell Ciutadà es va posicionar en aquest sentit, ha afegit Fachin, una posició que es podria traduir també en una abstenció. La decisió però es prendrà en una nova reunió d'aquest òrgan polític dimarts vinent i Fachin ja ha advertit que els diputats morats es deuen a aquests òrgans al marge del que acordin altres partits dins de CSQP –la decisió també es traslladarà a Jéssica Albiach. Podem també ha anunciat que les bases avalaran la crida a la participació l'1-O en una consulta interna entre el 15 i el 18 de setembre, una setmana més tard pels "problemes tècnics" i d'equip humà que ha al·legat Podem estatal.

Summary: Podem descarta votar en contra de la llei del Referèndum i reclama esmenar-la per plantejar-se un vot a favor


La Guàrdia Civil porta a terme un operatiu a la Jonquera (Alt Empordà) contra els productes falsificats. Des de dos quarts d'onze del matí, una quarantena d'agents del cos inspeccionen diverses botigues arran de la denúncia de la coneguda marca de roba i complements, Michael Kors. Una pèrit de la companyia s'encarrega de destriar els productes d'aquesta marca i determinar si són originals o no. La previsió és que l'operatiu s'allargui algunes hores fins que s'hagi registrat tot el material de les sis botigues que s'estan inspeccionant. L'actuació s'ha centrat a la zona comercial del municipi, a tocar de l'N-II, on el passat mes de maig se n'hi va fer una altra, en aquesta ocasió contra els establiments amb productes de contraban.

Summary: Operatiu de la Guàrdia Civil a la Jonquera contra els productes falsificats


El 91% de la xarxa ferroviària de Barcelona és accessible per a persones amb discapacitat. Aquesta és la conclusió principal que s'extreu del primer diagnòstic d'accessibilitat sobre les estacions i parades del transport públic que ha realitzat l'Ajuntament de la ciutat. Aquesta radiografia s'ha fet extensiva a tots els transports de la capital, siguin o no responsabilitat del consistori, com a un "primer pas per assolir l'accessibilitat universal" de cara al 2026, ha dit la comissionada de Salut i Diversitat Funcional, Gemma Tarafa. D'altra banda, la tinenta d'alcaldia de Drets Socials, Laia Ortiz, ha assegurat que no s'ha elaborat aquest pla "des de l'autocomplaença" i que el 9% restant representen "greuges molt importants per la vida quotidiana" dels barcelonins. En concret, la diagnosi, que s'emmarca en el Pla d'Accessibilitat Universal de Barcelona 2018-2016, detalla que el 91% de les estacions de metro, el 95% de les de Ferrocarrils de la generalitat, el 89% de les de Renfe, i el 92% de les de Tram tenen itineraris accessibles. "El gerent de l'Institut Municipal de Persones amb Discapacitat, Ramon Lamiel, ha explicat què consideren per un itinerari accessible, és a dir, "que es pot baixar a l'estació i es pot arribar a la zona de combois amb un itinerari específic", ja sigui amb ascensor, amb rampes o a peu". L'estudi marca que cal millorar l'accés a parades d'autobús, incrementar d'estacions adaptades, resoldre discontinuïtats entre andanes i trens i potenciar sistemes acústics d'informació. "Per aquest 9% restant, la ciutat no és accessible, aquestes persones ho viuen al 100% i és la diferència entre quedar-se a casa o sortir", ha remarcat la comissionada. La gran majoria de les 154 estacions de metro estudiades tenen torns accessibles (96%) i les màquines replicadores de títol, importants en discapacitats visuals i cognitives (99%). La radiografia presentada recomana la implantació d'encaminaments que orientin a les persones, disposar de sistemes d'alerta sonora sobre el funcionament de l'ascens i instal·lar paviment amb contrast de color al límit de les andanes, per exemple. D'altra banda, la totalitat de torns de la xarxa de Ferrocarrils de la Generalitat són accessibles i els problemes detectats amb "rampes amb pendents no adequats" "ja s'estan solucionant", ha dit Lamiel. Altres aspectes a millorar per aquesta xarxa ferroviària són la similitud de patrons entre el paviment i l'encaminament específic per a persones amb discapacitat i els bancs de les estacions amb "massa vol" cosa que dificulta la seva detecció per part de persones de discapacitat visual. Del servei de RENFE, s'han analitzat 9 estacions de les 10 que hi ha a la ciutat, amb la conclusió que el repte principal és incrementar les estacions accessibles i millorar les franges de risc i les màquines expenedores, que no disposen de replicador de bitllet. Un altre dels problemes detectats és que no hi ha encaminaments cap als accessos a l'andana ni a la via pública, aquest darrer cas és "recomanable" però no normatiu, ha recordat Lamiel. En relació al tramvia, l'estudi analitza un total de 26 estacions que inclouen parades de Trambaix i Trambesòs amb "uns bons indicadors d'accessibilitat". "El paviment estriat que funciona com a franja de risc pot confondre els usuaris", ha dit el gerent de l'Institut Municipal de Persones amb Discapacitat que també ha recomanat la incorporació de sistemes d'informació acústica a les parades. Pel que fa al bus, la radiografia conclou que l'escocell "no protegit" és l'obstacle més present, sobretot en la segona porta, que és on es produeix el desplegament de rampa per encotxar i desencotxar les persones que ho necessitin. A més, també se senyala la necessitat de reubicar elements com papereres i senyal de trànsit que puguin posar impediments a la maniobra de desplegament de rampa. El 81,13% del sistema d'informació a l'usuari funciona correctament. En les proves realitzades l'avís per a persones amb discapacitat visual va fallar en unes 73 parades. A tall de recapitulació, la tinent d'alcaldia ha assegurat que "Barcelona vol ser exemplar" i ha repetit en diverses ocasions que el consistori ha pres la iniciativa amb la intenció d'elaborar un pla marc, una feina que "pertocaria" a la Generalitat de Catalunya. "Estem a l'espera de rebre un codi d'accessibilitat que hauria de marcar les línies generals del conjunt del país", ha reivindicat. "Quan una ciutat no és accessible té una injustícia base i afecta a moltes persones i afecta la vida quotidiana de moltes persones", ha recordat Ortiz. "Un pla d'accessibilitat que suposa un instrument de garantia de drets i de planificació de les polítiques", ha continuat la tinent d'alcaldia. En total, un 10% dels barcelonins tenen discapacitat funcional, però fer de Barcelona una ciutat accessible "determina una millora per a tota la població", ja que "totes les persones tenen o poden tenir una situació de dependència funcional al llarg de la seva vida", ha recordat Ortiz. L'estudi de les cinc grans xarxes de transport de Barcelona ha analitzat teatres, museus, sales de cinema, universitats, establiments comercials, centres esportius, Centres d'Atenció Primària (CAP). Amb un cost total de 230.000 euros, l'informe ha comptat amb la col·laboració de 10 persones provinents d'un pla d'ocupació i de persones amb discapacitat funcional, ha explicat el gerent de l'Institut Municipal de Persones amb Discapacitat.

Summary: El 91% de la xarxa ferroviària de Barcelona és accessible a per a persones amb discapacitat


Els Mossos d'Esquadra van detenir el 16 d'abril dos homes, de 34 i 40 anys i veïns de Viladecans (Baix Llobregat), com a presumptes autors d'un delicte d'estafa. El mateix dia 16 el vigilant municipal de Sant Martí de Centelles (Osona) va informar als Mossos que una dona del municipi estava sent víctima d'una estafa relacionada amb la revisió del gas. La dona, de 83 anys, va explicar al vigilant que en tres ocasions en els últims dos mesos havien anat revisors del gas a casa seva i li havien fet inspeccions per un import total de 1.362 euros. El dia 16 d'abril els falsos revisors es van tornar a posar en contacte amb ella per informar-la que aquell mateix dia, a les cinc de la tarda, anirien a fer-li una altra revisió amb un cost de 362.50 euros. Amb aquesta informació el vigilant, juntament amb els Mossos, van iniciar un dispositiu d'espera al domicili de la senyora. Quan van arribar els dos suposats revisors, els policies van descobrir que havien estat estafant a la dona en diverses ocasions i van acabar detinguts. La víctima només tenia una bombona de gas butà a la cuina.   Els detinguts, amb antecedents per fets similars, van passar el dia 17 a disposició del jutjat d'instrucció en funcions de guàrdia de Vic.

Summary: Detenen dos falsos revisors del gas per estafar 1.362 euros a una dona d'edat avançada a Sant Martí de Centelles


Hernando diu que el líder del PSOE negocia amb socis "amb els què no s'atreveix a donar la cara" ACN Madrid.-El portaveu del PP al Congrés dels Diputats, Rafael Hernando, ha acusat aquest dimecres el líder del PSOE, Pedro Sánchez, de negociar amb secret amb ERC el suport dels republicans a la seva investidura. "Ja no són només les reunions que vostè munta. Em comencen a preocupar que tinguem notícies de reunions secretes on vostè pretén obtenir alguns suports d'alguns socis amb els què no s'atreveix a donar la cara, com el senyor Junqueras, amb qui s'ha reunit per demanar el seu suport", ha dit. Aprofitant el debat sobre refugiats al Congrés dels Diputats, Hernando ha emplaçat a Sánchez a deixar de buscar una "carambola" i seure a negociar amb Rajoy un govern de gran coalició.

Summary: El PP acusa Sánchez de buscar el suport d'ERC a la seva investidura durant la "reunió secreta" amb Junqueras


El president del PP, Pablo Casado, ha marcat distàncies amb María Dolores de Cospedal aquest dijous en ser preguntat per les converses en les quals l'exsecretària general del PP encarregava “feines puntuals” a l'excomisari José Manuel Villarejo. "El meu únic compromís és amb els afiliats que em van escollir president per primera vegada en un procés obert de primàries, el meu compromís és d'exemplaritat, transparència i rendició de comptes, qualsevol conducta que s'aparti d'això comptarà amb el meu rebuig", ha declarat en ser preguntat per les filtracions. En la mateixa compareixença, Casado ha acusat el president espanyol Pedro Sánchez de posar "en dubte" la feina del poder judicial, el dia abans que la Fiscalia presenti els escrits d'acusació contra els polítics independentistes. Així mateix, Casado ha afirmat que l'ascens de Villarejo, empresonat per l'Operació Tàndem i investigat per per suposats delictes d’organització criminal, suborn i blanqueig de capitals, es va produir mentre governava el PSOE. "L'estructura 'pseudopolicial' de la qual es parla (als àudios) es va crear amb un govern socialista i es va desarticular durant un govern del PP. El que ha passat al mig, ho rebutjo categòricament i em comprometo que quan sigui president del Govern no torni a repetir-se", ha sentenciat.  A més, també ha defensat que l'exministra de Defensa "no ha mentit", "a diferència d'altres persones que també s'han reunit amb Villarejo", en referència a la ministra de Justícia,  Dolores Delgado, que també va mantenir contactes amb Villarejo mentre era fiscal, un comportament pel qual el PP ha demanat la dimissió de la socialista en repetides ocasions.  Preguntat per si tenia constància dels "treballs puntuals" que Cospedal i el seu marit, l'empresari José Ignacio López del Hierro, van encomanar a Villarejo, Casado ha respost: "Tot el que he hagut de dir ja ho he dit, això va passar fa deu anys i tinc absoluta tranquil·litat per part meva i em remeto a les explicacions que ja s'han donat". Pablo Casado és president del PP des d'aquest estiu i després d'un procés de primàries on va comptar amb el suport de Cospedal.  Casado adverteix Sánchez que "està deslegitimat per defensar un país que els seus socis volen destruir" D'altra banda, en la mateixa compareixença, Casado ha aprofitat per acusar el president espanyol Pedro Sánchez de posar "en dubte" la feina del poder judicial, el dia abans que la Fiscalia presenti els escrits d'acusació contra independentistes empresonats al Tribunal Suprem i a l'Audiència Nacional.  Segons el cap de files popular, "és gravíssim" que l'executiu de Sánchez llanci missatges criticant la instrucció del jutge Pablo Llarena i es negui a veure els "criteris objectius" de la Fiscalia per acusar del delicte de rebel·lió els polítics sobiranistes empresonats. "Ho fan per mandat dels seus socis independentistes", ha assegurat abans d'afegir que el socialista "no està legitimat" per seguir a la presidència, i ha lamentat que "a Espanya es mani des dels barrots d'una presó".  El president del PP ha llançat un últim missatge a Sánchez: "o es posa al costat de la llei", ha advertit, "o si no queda deslegitimat per defensar el país que els seus socis volen destruir".

Summary: Casado marca distàncies amb Cospedal i assegura que el seu "únic compromís" és amb els afiliats


La Grossa de Cap d’Any 2019 ja escalfa motors. En poc més d’una setmana, el proper dimarts 31 de desembre a les 12 hores, el sorteig es retransmetrà en directe des dels platós de TV3 de Sant Joan Despí, on ja s’ultimen els detalls. L’emissió, que conduiran els presentadors de la cadena Laia Ferrer i Marc Giró tindrà una durada de 60 minuts, durant els quals es faran un total de vuit extraccions. Pel que fa als premis, el sorteig torna a repetir fórmula i n’atorgarà un total de vuit: un primer premi de 200.000 euros per bitllet de 10 euros, un segon de 65.000 euros per bitllet, un tercer de 30.000 euros per bitllet, dos quarts de 10.000 euros per bitllet i tres cinquens de 5.000 euros per bitllet. En total, els grans premis rebran 16,5 milions d'euros, però hi haurà fins a 30 milions en premis pels derivats de cada butlleta, com els números que acaben igual.  La Grossa de Cap d’Any 2019 va sortir al carrer amb una tirada de 50 milions d’euros: 45 milions en paper i 5 milions en suport virtual (a través del terminal i per la compra online). L’emissió s’ha ampliat enguany fins als 100.000 números, 20.000 números més que l’edició anterior, que mantenen el preu de 10 euros. Aquest any, però, es repartiran més premis que mai. Es mantenen els premis a les terminacions dels 8 números guanyadors (4 xifres, 3 xifres i 2 darreres xifres coincidents), així com els números anterior i posterior de cadascun d’ells. A més a més, es reintegraran tots els bitllets acabats amb la darrera xifra del primer premi. Així, enguany més de 850.000 bitllets podran tenir algun tipus de premi. Els detalls dels vuit números premiats es donaran a conèixer a través del web de Loteries de Catalunya, www.loteriesdecatalunya.cat que també oferirà la possibilitat de consultar els bitllets premiats de manera senzilla, a través d’un cercador. Loteries de Catalunya ha implementat un sistema per facilitar el cobrament de la totalitat dels premis. Totes aquelles persones que obtinguin un premi de fins a 1.000 euros podran demanar a qualsevol punt de venda autoritzat una transferència directa al seu compte bancari, que es farà efectiva en un termini aproximat de 48 hores. En els establiments de la xarxa comercial de Loteries de Catalunya es podran cobrar  premis en metàl·lic de fins a 120 euros, i a qualsevol oficina de CaixaBank, els premis des de 50 euros. En el cas dels bitllets guanyadors adquirits per Internet, els premis es rebran directament al moneder del compte del jugador en el web i, en cas que l’import sigui superior als 600 euros, directament al compte bancari que es va facilitar en el moment del registre al web de Loteries de Catalunya. Així mateix, els premis de qualsevol import es podran cobrar fins al dia 30 de març de 2020 a la seu de Loteries de Catalunya, situada al número 639 de la Gran Via de Barcelona. Per fer efectiu el cobrament, s’haurà de presentar el bitllet original de La Grossa de Cap d’Any. Com és habitual, els bitllets estaran disponibles fins a l’últim moment. Loteries de Catalunya mantindrà operativa la venda online www.loteriesdecatalunya.cat fins a una hora abans de la celebració del sorteig. També es podran obtenir números als més de 2.000 punts de venda que comercialitzen els productes de l’entitat -principalment estancs, llibreries, quioscos i bars-. Loteries de Catalunya i TV3 ja estan preparades per repartir sort. Els bombos i les boles arribaran a les instal·lacions de TV3 el dilluns 30 de desembre, a les 8.30, per deixar-ho tot a punt per a l’endemà.

Summary: La Grossa de Cap d'Any escalfa motors per repartir prop de 30 MEUR en premis


Els parcs naturals de Cadí-Moixeró (Cerdanya) i de les Capçaleres del Ter i del Freser (Ripollès) han signat aquest dimecres un conveni de col·laboració amb les estacions d'esquí de la Molina, Vallter2000 i Vall de Núria per tal d'"endreçar" els accessos de visitants. El president de Ferrocarrils de la Generalitat de Catalunya (FGC)  –que gestiona les tres estacions–, Ricard Font, ha apuntat que aquestes infraestructures per a esquiadors s'han convertit en una "porta humanitzada amb espais d'aparcament" dels parcs naturals. El conveni fixa un conjunt d'inversions com ara senyalitzacions sobre la flora i fauna que hi ha en els parcs naturals o la creació d'un observatori d'aus amb un cost total de 79.765 euros.

Summary: Els parcs naturals de la Cerdanya i Ripollès i tres estacions d'esquí s'alien per "endreçar" l'accés de visitants


Milers de persones s'han concentrat aquest dijous al vespre davant els ajuntaments com a mostra de rebuig a la sentència judicial de 'La Manada' feta pública per l'Audiència de Navarra. La convocatòria, iniciada de forma espontània i promoguda per entitats com Ca la Dona o Vaga Feminista principalment a través de les xarxes socials amb el lema 'Digueu el què digueu, no és un abús és una violació en grup', ha mobilitzat homes i dones que han sortit al carrer per denunciar el què consideren una ''justícia patriarcal'' pel fet que la resolució no té en compte ni la intimidació, ni l'actuació grupal, ni la vulneració de la intimitat. Alguns sindicats com CCOO, UGT o USTEC-STEs s'han sumat a la protesta que, a Barcelona, ha omplert la plaça Sant Jaume. Precisament, en aquesta cèntrica plaça barcelonina les consignes que més s'han sentit han estat 'Jo sí que et crec' i 'No és abús, és violació'. A banda de les consignes també hi ha hagut cassolada. Mig miler de persones a Tarragona   A Tarragona, unes 500 persones s'han concentrat a la plaça de la Font, al davant de l'Ajuntament, per rebutjar la sentència que s'ha fet pública aquest dijous. Durant l'acte, diversos col·lectius feministes i civils han llegit manifestos per condemnar aquesta resolució que consideren injusta. "La injustícia ens ha atacat a totes; el patriarcat dicta i el jutge obeeix", ha denunciat el manifest.  Les persones concentrades han exhibit banderes i pancartes reivindicatives, i han llençat consignes com ara 'No és un abús, és una violació', 'Visca la lluita feminista', 'No és no' i 'Si en toquen a una, ens toquen a totes'.

Summary: Milers de persones es concentren davant els ajuntaments en rebuig a la sentència de 'La Manada'


El ple del Tribunal Constitucional es reuneix aquest dimecres i dijous i, entre els punts de l'ordre del dia, els magistrats tenen el recurs presentat per podem a principis de desembre contra les mesures del 155. Podem sol·licita a l'alt tribunal que anul·li totes les mesures aplicades a Catalunya a través d'aquest article constitucional que, entre d'altres, ha suposat la destitució de tot el Govern, la dissolució del Parlament i la convocatòria d'eleccions anticipades per part del president espanyol, Mariano Rajoy. Els magistrats hauran de decidir si l'admeten o no a tràmit. A diferència dels recursos que presenta el propi govern espanyol, en el cas de la iniciativa de Podem una admissió a tràmit no suposa la suspensió automàtica de cap mesura i caldrà que els magistrats fixin la seva postura en una resolució. Fins ara, l'article no s'havia aplicat mai i, per tant, el pronunciament del TC fixarà jurisprudència sobre la constitucionalitat i els límits d'aplicació d'aquest article.  El ple del TC reprèn l'activitat després de l'aturada per les festes de Nadal i sobre la taula té el recurs presentat per Podem contra el 155. Els magistrats es reuneixen dimecres, en una sessió que té previst que també s'allargui dijous. Fonts del TC han confirmat que dins l'ordre del dia hi ha l'estudi d'aquest recurs però no han concretat en quin moment s'abordarà  el debat.  El recurs l'ha elaborat el catedràtic de la Universitat de Barcelona Joan Vintró, expert de la Comissió de Venècia, i planteja una qüestió de constitucionalitat tant pel que fa a l'acord del Senat del 155 com de les decisions prèvies del Consell de Ministres.  El grup de Podem al Congrés va presentar el recurs en solitari –tot i que d'altres formacions com ERC i PDeCAT havien mostrat el seu interès- ja que no li calia el suport de cap altre grup perquè, tot sol, ja reuneix el mínim de 50 diputats que cal per recórrer al TC.  En el seu moment, el portaveu d'En Comú Podem a la cambra –i actualment líder de Catalunya En Comú-, Xavier Domènech, va explicar que en el recurs es demana al Tribunal Constitucional que es posicioni sobre la legalitat de l'aplicació del 155, i per tant, que declari la nul·litat de les mesures adoptades.  L'argumentació del recurs sosté que el 155 "no permet la dissolució del Parlament de Catalunya ni del Govern", sinó només "fer un requeriment i donar instruccions perquè no s'apliquin polítiques concretes". En aquell moment, Domènech va criticar que el PP "usava eines coercitives per imposar-se allà on la gent no el vota".  Una admissió no suspèn res En cas que el TC admeti a tràmit el recurs, això no suposaria la suspensió automàtica de cap mesura ja que només el govern espanyol té la potestat de demanar a l'alt tribunal que suspengui provisionalment una norma o reglament mentre elabora la resolució.  Segons l'acord aprovat al Senat, el 155 es derogarà de manera automàtica quan prengui possessió el nou Govern. Mentrestant, és l'administració de l'Estat –amb ordres directes del govern espanyol- qui controla la Generalitat de Catalunya.  El recurs del Parlament, pendent D'altra banda, el TC també s'haurà de pronunciar properament (no ho farà aquesta setmana) sobre el recurs que ha el Parlament aquest dimarts contra l'aplicació del 155. En el recurs s'apunta que l'aplicació d'aquest article constitucional "no pot suspendre l'autogovern de Catalunya, cessar autoritats ni dissoldre la cambra catalana". Segons el text, les mesures aprovades al Senat el passat 27 d'octubre vulneren el principi d'autonomia establert en l'article 2 de la Constitució i critiquen que no s'ajusten al principi de proporcionalitat.

Summary: El Tribunal Constitucional debat aquesta setmana el recurs de Podem contra el 155


El Corte Inglés està més lluny que mai de Mataró. La darrera sentència del Tribunal Superior de Justícia de Catalunya (TSJC) deixa sense efecte el planejament urbanístic que per dues vegades s'ha refet a la ciutat (2008 i 2013) amb l'objectiu de facilitar la instal·lació dels grans magatzems. L'alcalde, David Bote, reconeix que la notícia ha caigut "com un gerro d'aigua freda" a la ciutat, ja que fa tornar el projecte de l'illa de Can Fàbregas "a la casella de sortida". Bote assegura que "les coses no es van fer prou bé" amb la gestió urbanística d'aquest afer i assegura que ara és "molt difícil" que el Corte Inglés s'acabi instal·lant a la ciutat. L'Ajuntament ha anunciat que recorrerà al Suprem, però en paral·lel inicia ja converses amb la Generalitat i el Corte Inglés per si fos possible poder encabir el centre comercial d'acord amb el planejament urbanístic de 2007.

Summary: Mataró veu "molt difícil" que arribi el Corte Inglés després de la darrera sentència del TSJC


Vicepresidència remet una carta als possibles contactes assegurant que si Catalunya esdevé independent buscarà finançament als principals mercats ACN Barcelona.-El vicepresident i conseller d’Economia i Hisenda, Oriol Junqueras, viatjarà als Estats Units entre el 29 d’abril i el 6 de maig, segons avança ‘La Vanguardia’ i ha confirmat ell mateix en una entrevista a ‘Els Matins de TV3’. Segons el vicepresident, l’objectiu és “fer contactes econòmics, donar a conèixer la situació econòmica i fer saber que és interessant invertir en l’economia catalana”. La carta que la conselleria està enviant a possibles contactes americans fa referència al referèndum i estableix que Catalunya podria redefinir la seva estratègia de finançament en el futur en cas de ser independent buscant finançament en els principals mercats. Junqueras ha explicat que quan Catalunya sigui independent tindrà accés als mercats i, en aquesta situació, ha augurat que “els mercats estaran interessats en Catalunya”.

Summary: Junqueras viatjarà als EUA per “explicar la situació econòmica catalana i fer contactes”


La Comissió Jurídica Assessora de la Generalitat no aprecia cap negligència de l'Institut Joan Fuster de Barcelona en l'assassinat, el 20 d'abril de 2015, del professor lleidatà Abel Martínez a mans d'un alumne de 13 anys que cursava segon d'ESO al centre. Descarten també que el tràgic succés pogués estar relacionat amb una falta de vigilància de l'institut. Ho recullen en un dictamen fet públic aquest dimecres, elaborat després d'una reunió feta el 9 de març de 2017. Desestimen també fer front a la reclamació de responsabilitat patrimonial sol·licitada pels pares i el germà del professor i que ascendeix a un milió d'euros. La família de la víctima, en canvi, considera que van existir "errors de seguretat" al centre que van ocasionar la mort del seu fill i van decidir iniciar els tràmits per denunciar Ensenyament al Tribunal Superior de Justícia de Catalunya (TSJC) a causa del "silenci administratiu". La Generalitat no ha respost a la reclamació que van fer fa gairebé un any, concretament el 31 de març de 2016, fins ara. Ni la família ni el seu advocat, José Antonio Calles, però han estat informats ni han rebut aquest dictamen.   (S'afegeix al final un apunt del departament d'Ensenyament) El professor lleidatà va morir el 20 d'abril de 2015 per les punyalades que li va fer un alumne de 13 anys que aquell dia es va presentar al centre amb una ballesta i un matxet. La família del professor considera deficient el funcionament del sistema de vigilància del centre i que es van incomplir les normes respecte a la prohibició d'entrada dels alumnes un cop iniciades les classes. Al·leguen un mal funcionament del servei públic educatiu i la manca de mesures de control, atès que els fets van tenir lloc en horari lectiu. El finat convivia amb els pares, que depenien econòmicament del fill, en trobar-se el pare jubilat i amb un grau de discapacitat reconegut del 44%, i la mare, dedicada al treball domèstic, sense feina ni pensió pública. Pel que fa al germà, que no convivia amb el germà, ara difunt, s'addueix que des dels fets està diagnosticat d'una malaltia psiquiàtrica. La indemnització sol·licitada és d'un milió d'euros, que es distribueix en 450.000 euros per a cadascun dels pares i 100.000 euros per al germà. Segons les declaracions que consten a les diligències policials, un cop dins del centre, l'alumne va pujar al segon pis i es va dirigir a l'aula de segon B d'ESO, on s'impartia llengua castellana i va fer ús d'unes armes que portava a la motxilla, concretament una ballesta i un ganivet de grans dimensions, amb els quals va ferir la professora i la seva filla, que també es trobava a la classe. Posteriorment, va sortir de la classe i, al passadís, es va trobar amb un altre professor, Abel Martínez, que sortia de la classe de segon C d'ESO, al qual li va disparar amb la ballesta, sense impactar-lo, i després li va clavar el ganivet al pit, i va causar-li la mort de manera immediata, en seccionar-se l'artèria coronaria. Encara al passadís, el noi va ferir lleument un alumne i una altra professora. Va tornar a entrar a l'aula 2 B i en va fer sortir tothom, fins que, gràcies a la intervenció tranquil·litzadora d'un altre professor, va deixar les armes i es va quedar assegut a terra, on el va trobar la policia. La Comissió Jurídica entén que no es pot considerar que els danys causats al professor derivin d'una actuació duta a terme en l'exercici de les seves funcions com a mestre, atès que el seu origen es troba en una reacció "violenta, sobtada i imprevisible" de l'alumne, amb qui, a més, no tenia cap relació, en trobar-se'l al passadís, quan sortia de la seva aula. El fet que l'agressió tingués lloc durant l'horari lectiu, afegeix, no pot alterar aquesta apreciació negativa. L'acció violenta del menor, executada amb instruments que portava des de casa i del tot inesperada i inevitable per la mateixa víctima, com també en exercici de les facultats de vigilància que corresponen al centre educatiu, no pot inscriure's, per consegüent, en la dinàmica prestacional del servei educatiu, la qual cosa determina la ruptura del nexe causal. Consideren que els fets no s'han produït per un funcionament "anormal" del servei públic educatiu, sinó que es tractaria d'un cas de força major, imprevisible i inevitable; "almenys per al centre educatiu, atès que només s'hauria pogut detectar que l'alumne portava armes amb un detector de metalls a la porta del centre", i aliè al servei educatiu. Segons les normes de l'institut, a partir de les nou del matí tot l'alumnat que ha arribat amb retard s'incorpora a la tasca ordinària i que, per tant, s'afegeixen a l'aula que li correspon. De tal manera que així ho va fer l'alumne agressor, que va arribar a les 9.17h, i la resta d'alumnes que aquell dia van entrar tard. En el primer informe emès per la Direcció del centre, de 31 de març de 2015, ja es feia constar que l'alumne "va ser inscrit al registre de retards del centre a partir de les 9h". Per tant, consideren que no va existir negligència en el procés de custòdia de l'alumne, atès que es va seguir el procediment establert per a tots els alumnes que s'incorporen tard al centre. D'altra banda, els reclamants addueixen una personalitat conflictiva de l'alumne que hauria hagut d'obligar a extremar les mesures preventives de control sobre la seva actuació. Tanmateix, com diu l'informe de la Direcció del centre, el contingut de l'historial educatiu del menor no informava de cap patologia ni de comportament anòmal. Concretament, en l'informe de pas a la primària consta que la família havia consultat un psicòleg, que li havia detectat immaduresa, si bé els pares mostraven confiança en l'evolució positiva. De la documentació aportada pels reclamants, relativa a les declaracions de companys i professors, en el marc de les diligències penals 940/2015, tampoc no es desprèn que l'alumne mostrés cap problemàtica especial, més enllà de l'apatia i la falta de rendiment, que pogués justificar una intensificació de la vigilància per part del centre. Els seus companys no donaven credibilitat a les idees de mort que relatava, motiu pel qual no van comentar-les amb cap adult.  L'entitat asseguradora de l'Administració de la Generalitat, no observa indicis de conflictivitat del menor que justifiquessin l'adopció de mesures especials de prevenció o control i per tant, rebutja l'existència de nexe causal, en circumscriure l'actuació de l'alumne a un vessant psiquiàtric i de responsabilitat parental de guàrdia i custòdia. Considera una quantificació màxima de 129.174.93 euros per als pares de la víctima, amb l'exclusió del germà, amb qui no tenia convivència ni vinculació econòmica.  Des d'Ensenyament expliquen que l'assegurança que té el departament "no dona opció a millorar la indemnització". Tot i això, asseguren que estan buscant "mecanismes dins els procediments administratius que permetin resoldre aquesta problemàtica".

Summary: ACTUALIZACIÓ:La Generalitat descarta negligència de l'institut en l'assassinat d'un professor lleidatà a mans d'un alumne a Barcelona


L'abat de Montserrat, Josep Maria Soler, ha valorat aquest dimarts la figura del flamant nou president de la Generalitat, Carles Puigdemont. "Crec que podem esperar que faci un bon servei a Catalunya perquè és una persona de diàleg que sap compartir amb gent d'altres formes de pensament", ha assenyalat el pare abat en declaracions al Fòrum Europa Tribuna Catalunya. "A Girona, els ciutadans estan contents de la seva gestió com a alcalde. Puc dir que hi he parlat tres vegades, sempre de manera cordial, i em sembla una persona responsable i que sap superar els problemes", ha continuat Soler, que sí ha demanat al president Puigdemont una "dedicació intensa" al país, especialment en l'àmbit de la pobresa. "Tot i la millora de les dades econòmiques, en el dia a dia de molta gent la situació de pobresa es fa sentir", ha recordat Josep Maria Soler. "De fet cada vegada hi ha més persones que queden excloses i els hi falta el necessari per viure", ha insistit el pare abat de Montserrat, que també ha demanat al nou president de la Generalitat "voluntat de diàleg". "Cal parlar amb tots els agents de la societat per construir un país que estigui al servei de tots els ciutadans", ha comentat Soler. "El diàleg sempre és possible. En algun moment pot ser difícil després de disputes fortes però s'ha de deixar passar un temps", ha sentenciat el pare abat, que ha estat presentat per l'escriptor i periodista Arturo San Agustín.    Sobre la posició de l'Església catalana amb el procés, Josep Maria Soler ha afirmat que no ha variat respecte a les eleccions del 27-S. "Ja vam dir que és important que els ciutadans expressin la seva opinió a través del vot", ha explicat l'abat de Montserrat, que no s'ha volgut mullar sobre la "desconnexió" endegada pel Parlament. "Això ja són opcions concretes que han de prendre els representants de la societat. No toca a l'Església opinar ni anar més enllà", ha manifestat Soler, que també ha negat que sigui un "líder moral dels independentistes". "Jo mai he parlant de la independència de Catalunya, jo he parlat de votar. Ni jo personalment ni Montserrat com a comunitat ens hem posicionat", ha recordat el pare abat.  Acollida de refugiats Pel que fa a la crisi de refugiats i la possibilitat d'acollida, Josep Maria Soler ha dit que Montserrat ja col·labora amb un orfenat al Líban. "Acollim nens cristians i musulmans de tots els països de la zona i ara ho potenciarem", ha avançat el pare abat, que també ha assenyalat que s'han posat en contacte amb Càritas per valorar l'acollida de famílies de refugiats. "La possibilitat seria poder acollir-les en pisos o cases propietat de la congregació, fora de Montserrat", ha reflexionat en veu alta Soler. "La disponibilitat hi ha estat des del primer dia en aquesta doble vessant", ha recalcat.  Visita papal a Catalunya? Finalment, i sobre la possibilitat que el papa Francesc visiti Catalunya, el pare abat de Montserrat s'ha mostrat escèptic. "Ho dubto", ha sentenciat Soler, tot i que no ha tancat la porta rotundament a una visita papal. "Se l'ha convidat i li agradaria visitar Montserrat i Manresa ja que ell és jesuïta però -pel que veig- li interessen els viatges de caire més simbòlic", ha valorat el pare abat. "Ha estat al Parlament Europeu, al Capitoli dels Estats Units i a l'ONU", ha enumerat Josep Maria Soler. "I, com a contrapartida, també vol visitar països on la violència i la dificultat d'exercir la religió són patents: Àfrica, Amèrica Llatina...", ha explicat el pare abat.  "Amb 78 anys no sé si vindrà a Catalunya però, si fa cas al papa Benet XVI i aquest li explica la meravella de la Sagrada Família, potser canvia d'opinió", ha conclòs amb ironia Josep Maria Soler.

Summary: L'abat de Montserrat, sobre Puigdemont: "Crec que pot fer un bon servei a Catalunya perquè és un home de diàleg"


Els pressupostos de la Generalitat destinaran 240 milions a la Corporació Catalana de Mitjans Audiovisuals per l'any 2020, una xifra a la que s'hi ha d'incloure cinc milions d'euros més en "prestació de serveis" i "ingressos diversos". Una inversió que supera els 238,6 milions d'euros que va rebre la CCMA l'any anterior. La xifra del 2019 suposava una inversió de la Generalitat de 229,6 milions d'euros. A aquesta partida s'hi va sumar una aportació extraordinària d'1,4 milions i 10,7 milions, menys 3,1 milions després que el Departament d'Economia ordenés retallar un 6% la despesa del sector públic. Així mateix, als comptes hi ha una partida total per la Corporació Catalana de Mitjans Audiovisuals, SA de 297,5 milions d'euros.

Summary: Els pressupostos destinaran 240 milions d'euros a la CCMA


“Sánchez ha de decidir si va cap a la repressió o cap al diàleg” ACN Soto del Real.-La número dos de la candidatura de JxCAT a l'Ajuntament de Barcelona, Elsa Artadi, ha advertit aquest dimecres que el suport de la seva formació al govern de Pedro Sánchez dependrà de la “voluntat de diàleg” del president espanyol. En declaracions als mitjans després de la trobada de 40 minuts que ha mantingut a Soto del Real amb el cap de llista de JxCAT a Barcelona, Joaquim Forn  -acompanyada dels números tres i quatre, Neus Munté i Ferran Mascarell-,  Artadi ha afirmat que tot plegat “no és una decisió de JxCAT, sinó de Pedro Sánchez”. “Ara que té el mapa resolt i que hem vist més enllà de les enquestes com ha quedat el mapa electoral, Sánchez ha de decidir si va cap a la repressió o va cap al diàleg”, ha dit.  Segons Artadi, JxCAT “sempre estarem i hem estat al diàleg, i sempre hi serem, i per tant depèn de Pedro Sánchez la voluntat de dialogar i trobar una solució política al que és un problema polític”. No ha volgut abordar com actuarà la seva formació si els diputats de JxCAT al Congrés que es troben en presó provisional, Jordi Sànchez, Josep Rull i Jordi Turull són suspesos de les seves funcions després de la presa de possessió de l’acta. “Un cop allà veurem quines són les circumstàncies que ens trobem, quina és l’aproximació de la cambra en aquesta nova situació, i aleshores amb certeses resoldrem cada pas”. Artadi també ha defensat la concessió de la Medalla de Sant Jordi a l’expresidenta del Parlament Núria de Gispert, malgrat les crítiques que això ha provocat per part de Cs. Segons Artadi, “qui ha generat odi a Catalunya no han estat les opcions democràtiques sinó les que han estat a favor d’empresonar demòcrates i que avui haguem de fer aquesta roda de premsa a Soto del Real”, ha dit. “Núria de Gispert té una trajectòria política molt llarga i ha donat les explicacions sobre els missatges que ha fet”.

Summary: Artadi diu que el suport de JxCAT al govern de Sánchez dependrà de la “voluntat de diàleg” del president espanyol


La manifestació, que en alguns moments s'ha fet sota una intensa pluja ha recorregut diversos carrers del barri de Ciutat Vella ACN Barcelona.-Amb el lema 'Cuidem el barri. Ni traficants ni especuladors. El Raval no està en venda', unes 400 persones, segons xifres de la Guàrdia Urbana, s'han manifestat aquest dissabte a la tarda per reivindicar la dignitat del barri i de la seva gent. "El barri no es ven", "Especulació al barri no", "Fora voltors, dels nostres barris" i "Drogues no, quintos (de cervesa) sí" han estat estat algunes de les proclames que s'han cridat. La marxa, que ha començat a la seu del districte de Ciutat Vella sota una intensa pluja, ha fet un laberíntic recorregut per diversos carrers del Raval, alguns dels quals han estat notícia darrerament per la proliferació dels anomenats 'narcopisos'. La protesta, convocada per la plataforma Veïnat del Raval, s'ha desenvolupat sense incidents  ha finalitzat a la rambla del Raval davant de l'estàtua del Gat de Botero.

Summary: Prop de mig miler de veïns del Raval surten al carrer per fer fora als narcotraficants i als especuladors immobiliaris


Els sindicats temen que és "un pas més" de l'empresa matriu per desvincular-se dels treballadors a l'Estat ACN Barcelona.-Els sindicats Sepla i USO han presentat una demanda de conciliació contra Norwegian davant el Servei Interconfederal de Mediació i Arbitratge –com a pas previ a la celebració d'un judici ordinari- per "la cessió il·legal de treballadors". Concretament, la denúncia va dirigida a la matriu Norwegian Air Shuttle, amb seu a Noruega, i contra la seva filial Norwegian Air Resources, que és propietària del 51% de Norwegian Air Resources Spain, filial que dona feina a 400 pilots i 900 tripulants de cabina a l'Estat. Els dos sindicats volen que es determini judicialment qui aporta aquesta plantilla després que el passat 4 de maig l'empresa sol·licités als treballadors que entreguessin les seves credencials i uniformes, entre d'altres.  Dilluns passat, l'aerolínia va aconseguir un acord per recapitalitzar les accions de la companyia i, segons els sindicats, va exigir a la plantilla l'entrega dels elements que els identifica com a treballadors. Segons valoren, és "un pas més" en l'intent de l'empresa matriu de desvincular-se dels treballadors a l'Estat. L'objectiu de la demanda és que la companyia assumeixi les obligacions socials que els correspon com haver-se de fer càrrec d'una eventual indemnització per acomiadament o possibles deutes amb la Seguretat Social. Els sindicats expliquen que la companyia utilitza un entramat societari a través de dues empreses mercantils: Norwegian Air Resources Spain (NAR ES) i OSM Aviation Spain, que operaven com a ETT aportant treballadors a la matriu. Posteriorment, OSM va comprar el 49% de NAR ES i el 51% va quedar en mans de Norwegian Air Resources Limited, 100% propietat de l'empresa matriu. Ni OSM ni NAR ES, continuen USO i SEPLA, són operadores d'avions ni fan cap tipus d'activitat aèria i els pilots han de considerar-se treballadors de Norwegian Air Shuttle  perquè "és qui disposa de la titularitat de l'activitat productiva així com del certificat d'operador dels avions". Segons el comunicat, en la demanda Sepla demostra que Norwegian Air Shuttle (empresa matriu) és qui realment dona feina als pilots de l'aerolínia a l'Estat i apunta als correus corporatius, la programació dels pilots, les incidències sobre baixes i vacances retribuïdes, l'antiguitat i la promoció professional dels pilots. Per la seva banda, USO argumenta en la denúncia que NAR ES incompleix tots els requisits legals per a l'activitat de posar a disposició dels treballadors a un tercer –només poden fer-ho les ETT-  i que és Norwegian Air Shuttle qui duu a terme les tasques de direcció, control i organització de la plantilla a l'Estat, així com les contractacions i la formació dels tripulants de cabina, entre d'altres tasques.

Summary: Sepla i USO denuncien Norwegian per "cessió il·legal de treballadors"


El conseller de l’Interior, Jordi Jané, ha explicat aquest dimecres que el passat 24 de març, just després dels atemptats a Brussel·les, va tornar a enviar-li una carta al ministre de l’Interior, Jorge Fernández Díaz, per demanar-li que es reuneixi la Junta de Seguretat. En el marc d’una interpel·lació parlamentaria, Jané ha detallat que, en aquesta segona missiva, també li demana a Fernández Díaz que els Mossos d’Esquadra s’integrin al Centre d’Intel·ligència contra el Terrorisme i el Crim Organitzat (CITCO) mitjançant un conveni. El conseller també recorda al ministre que la policia catalana hauria de ser en els convenis internacionals per poder millorar la seva efectivitat. El 10 de febrer, Jané ja li va enviar una carta al ministre per reclamar-li la convocatòria de la Junta de Seguretat, que no es reuneix des del 2009. La resposta oficial de la primera missiva va ser que el govern no podia convocar la Junta perquè està en funcions. I en aquesta segona ocasió, el ministeri ha respost al conseller Jané enviant les conclusions de la declaració conjunta de ministres de l’interior que es van reunir a Brussel·les després dels atemptats. En la seva intervenció al Ple del Parlament, Jané ha argumentat la necessitat de convocar la Junta de Seguretat no només per una qüestió de seguretat sinó també per una raó econòmica. I és que el govern espanyol deu el cost del desplegament dels Mossos del període 2010-2013 que, segons els càlculs del Departament d’Economia, puja a 265 MEUR. Jané ha volgut posar de relleu la importància d’acordar un ordre del dia abans de celebrar una Junta de Seguretat i ha avisat que seria una “mala notícia” convocar-la sense acord previ. “Seria una notícia nefasta que de sobte convoquéssim un organisme per coordinar-nos per anunciar que no estem d’acord”, ha argumentat.

Summary: Jané torna a demanar per carta al ministre de l’Interior que convoqui la Junta de Seguretat


El govern espanyol considera que la qüestió ja va quedar rebutjada el 20 de juny amb una moció del PDeCAT ACN Madrid.-El líder de Cs, Albert Rivera, vol que el ple del Congrés dels Diputats debati i voti abans de l’1 d’octubre una resolució on quedi clara la majoria de la cambra en contra del referèndum i on el PSOE i Podem s’hagin “de mullar” sobre aquesta qüestió. La petició topa amb la resistència del govern espanyol. Fonts de l’executiu de Rajoy apunten que la qüestió ja es va debatre el 20 de juny, quan el ple va rebutjar per 250 vots (PP, PSOE, Cs, UPN, Foro Asturias i Nueva Canarias) i 92 vots a favor (Podem, ERC, PDeCAT, PNB, Compromís i Bildu), i una abstenció de Coalició Canaria una moció del PDeCAT que demanava al govern espanyol que respectés la celebració del referèndum de l’1-O.

Summary: Rivera vol que el Congrés debati i voti una resolució contra el referèndum


Molts usuaris s'han acostat aquest divendres als caixers automàtics i finestretes dels seus bancs per retirar efectiu, seguint la petició fet dijous a la nit per la Crida per la Democràcia. Les quantitats que s'han extret han estat molt diverses i la majoria dels usuaris han coincidit en el caràcter simbòlic de la protesta. "He tret 155 euros contra la política de la por", ha declarat a l'ACN una usuària de CaixaBank, la Jana, després de passar per les oficines centrals de l'entitat aquest matí. L'Anna és clienta del Banc Sabadell i ha estat més contundent: "He vingut a retirar diners del banc seguint la iniciativa de la Crida per la Democràcia, però estic disposada a retirar tots els meus estalvis. Un banc català com el Sabadell ha d'intentar en aquests moments col·laborar i respectar l'empresariat català i també els particulars".

Summary: "He tret 155 euros contra la política de la por": els usuaris expliquen perquè han seguit la crida a retirar efectiu


El programa de Noves Oportunitats del Camp de Tarragona ha engegat aquest mes de juny la segona edició després d'haver atès a 503 joves d’entre 16 i 24 anys en risc d'exclusió social entre els anys 2015 i 2017. Motivar i fomentar l'autoestima d'aquests joves que no estudiaven ni treballaven -el 79% no tenien l'ESO i el 45% feia entre tres i sis mesos que es trobaven sense fer cap activitat-, és el principal objectiu d'aquest projecte que tracta de forma integral l'àmbit professional, acadèmic i personal d'aquests nois i noies. "Són joves amb vulnerabilitat social i que estan acostumats a pensar que no serveixen per a res", afirma la directora del CNO del Camp de Tarragona, Azahara González. Per això, treballen per "retornar-los-hi la confiança i treure la motxilla de fracassos que porten". De fet, els resultats de la primera edició estimen que el 38,8% dels joves ha millorat la seva ocupabilitat i que el 35% ha trobat feina. Entre les novetats del projecte hi ha la durada, que s'allarga a dos anys, a diferència d'altres programes del Servei d'Ocupació de Catalunya que s’executen en vuit o nou mesos. Adquirir coneixements, habilitats socials, seguretat en un mateix i retrobar la motivació són alguns dels punts sorgits en la dinàmica de grup d'alguns dels joves que han participat en la primera edició i que defineixen els objectius d'aquest programa. Es tracta d’un gruix significatiu de nois i noies que es troben en una situació de risc d'exclusió social. Molts d'ells estan tutelats per la DGAIA i d’altres compleixen mesures alternatives, o bé provenen de famílies desestructurades. També hi ha joves que han perdut la motivació pels estudis, com és el cas de la Laia Roca. "Estava passant per una depressió, tenia problemes escolars i l'assistent social em va recomanar el CNO", ha explicat. Ara, amb gairebé 18 anys ha obtingut el curs de monitora que, segons ella, l'ha ajudat a relacionar-se amb la gent i a expressar-se millor quan fa entrevistes de feina. Per aquesta raó, diu, ha sentit la "valentia" per reprendre els estudis que havia abandonat i ja està acabant l'últim trimestre de tercer d'ESO. "El meu somni és treballar amb nens petits i, gràcies al curs de monitor, en tinc l'oportunitat", reconeix.   En canvi, la situació de la Sara Lozano, de 26 anys, era diferent. Tot i tenir el certificat de l'educació secundària i els cicles formatius d'atenció sociosanitària i d'educació infantil, no havia aconseguit trobar feina en cap d'aquests àmbits. "Quan acabes els estudis no saps com afrontar el món laboral ni quines competències són les més adequades en una entrevista", lamenta. Prèviament, havia participat d'un procés de selecció de personal amb la Fundació Pere Tarrés que va ser "nefasta", segons recorda. Després del seu pas pel CNO ha aconseguit entrar a la borsa de treballadors d'aquesta entitat i, ara, Lozano afirma que "sap clarament com afrontar entrevistes".   El Programa de Noves Oportunitats està estructurat en quatre fases. La primera d'elles es basa en la definició del projecte vital i professional i treballa amb accions vivencials. "Això ens dona un valor afegit, anem per exemple al rocòdrom perquè toquin una campana",  ha afirmat la directora, la meta és transmetre que allò que han assolit fent esport i transferir-ho a la vida diària "quan diuen que no ho poden aconseguir". Es tracta d'una "qüestió d'esforç i de constància", segons la directora González. Pel que fa a la segona etapa, s'escull un itinerari i s'estableixen les accions a curt, mitjà i llarg termini, i en les darreres se'n fa una tutorització i s'executa la inserció laboral i l'escolarització.   Un dels eixos fonamentals del projecte són les formacions en empreses, que compten amb unes 100 hores de pràctiques per tal que els joves en facin un tast. "Hi ha nois i noies que volen ser mecànics i que, als deu dies, ens diuen que no els hi agrada perquè es pensaven que es dedicarien a coses del tunning. Això ho vivim com una oportunitat”, explica González. "Si no els hi ha agradat no passa res i es canvia de sector, però culminant les hores per tal de treballar aspectes com el compromís", subratlla. Aquells que l’encerten en allò que volen fer segueixen altres nivells fins que se'ls prepara per accedir a un grau formatiu o per aconseguir un certificat de professionalitat. "És un increment progressiu de les accions i que no es viu com un fracàs. Al final, és créixer cap endavant", remarca la responsable del centre.   Des del Centre de Noves Oportunitats del Camp de Tarragona es mostren satisfets pels resultats de la primera edició. Es van entrevistar a uns 800 joves, dels quals van formar part del programa mig miler. D'aquests, finalment, han treballat colze a colze amb 371 joves, dels quals 144 han millorat la seva ocupabilitat a través de 24 formacions, com imatge personal, comerç i màrqueting o transport, manteniment i mecànica. A més, han trobat feina 129 joves. La resta, han millorat competencialment, atès que aquest col·lectiu no assistia a les seves obligacions o bé no arribava puntal. Ara bé, en aquest aspecte han aconseguit un canvi de tarannà al final del programa i, si preveuen que faran tard o que no hi podran assistir, avisen als tècnics.  “Això suposa un guany qualitatiu molt important perquè sempre treballem per l’empoderament dels joves i no volem ser assistencialistes”, sentencia.   La primera edició del projecte, que es va iniciar el desembre del 2015 i va finalitzar al novembre del 2017, ha comptat amb gairebé un centenar d'empreses col·laboradores, una quinzena d'entitats i s'ha donat cobertura a les poblacions de Reus, Cambrils, Salou, Valls, Tarragona, Montblanc, Torredembarra, Roda de Berà, Cunit, Calafell, El Vendrell i la Bisbal del Penedès. Aturat durant mig any per la paralització institucional, aquest mes de juny el CNO ha arrencat la segona edició amb la voluntat d'atendre a una quantia similar de joves fins al 2020. El programa va ser licitat per un valor de 3 milions d'euros, però el projecte no ha utilitzat encara tota la partida, segons la direcció.

Summary: Desfer-se de la motxilla del fracàs i fomentar l'autoestima per retornar els joves al sistema educatiu i al món laboral


La Policia Nacional ha detingut aquest dimarts dues persones a Terrassa i Barcelona relacionades amb l'agressió a membres dels cossos policials de l'Estat durant la primera manifestació convocada pel sindicat Jusapol a finals de setembre. L'operació de la Brigada d'Informació encara es manté oberta, segons han explicat fonts policials a l'ACN. Els dos detinguts han estat traslladats a la comissaria de la Verneda. Alerta Solidària ha informat a través de Twitter que un dels detinguts és membre del CDR de Terrassa, i ha convocat una concentració davant de la comissaria del municipi del Vallès Occidental per protestar contra la detenció. Els Mossos d'Esquadra ja van detenir a principis d'octubre una persona a Igualada implicada en l'agressió d'un dels participants en la manifestació de Jusapol. Un grup d'independentistes va colpejar i increpar els policies espanyols que es concentraven a Via Laietana, amb insults com 'gentussa' o 'feixistes'. Hi ha vídeos que mostren les agressions.

Summary: Dos detinguts a Terrassa i Barcelona per l'agressió a policies de l'Estat durant la manifestació de Jusapol al setembre


L'alcaldessa de Barcelona, Ada Colau, ha anunciat aquest divendres durant el plenari del Consell Municipal que les tarifes de TMB per al 2016 no pujaran. "Tenim el compromís ferm per, com a mínim, mantenir les tarifes i augmentar la tarificació social", ha indicat en resposta a un prec de la CUP. L'esquerra anticapitalista li ha demanat un "esforç" addicional per reduir les tarifes del transport públic, però Colau ha argumentat que el deute de TMB no permet prendre decisions precipitades. L'alcaldessa ha demanat a la resta de grups municipals que se sumin a un pacte de ciutat per reforçar el transport públic i resoldre els seus problemes de finançament.

Summary: Colau anuncia la congelació de les tarifes del transport públic pel 2016


El PSC dona per trencades les negociacions amb Sumem per Salou-Junts, el partit de l’alcalde en funcions, Pere Granados. Així, tot apunta que el pacte de govern que mantenien en l'anterior mandat no es revalidarà. Granados manté una via amb ERC, amb qui també suma majoria -11 dels 21 regidors en joc-, tot i que no hi ha res decidit i podria començar a governar en solitari. Per als socialistes, les “ingerències externes” per la qüestió nacional catalana han pesat més que el projecte de Salou quan, segons el candidat socialista David González, és el que sempre havien prioritzat els dos socis de govern. També atribueix la ruptura del diàleg a l’”ego” de Granados i que porti els pactes postelectorals al terreny personal. Diu que li va ofendre que el PSC també intentés un pacte "progressista" amb ERC. A una setmana del ple d’investidura, el PSC, però, no tanca del tot la porta a arribar a una entesa amb Junts.

Summary: Trencades les negociacions entre Granados i el PSC de Salou


El vicepresident del Govern, Pere Aragonès, i la consellera de Presidència, Elsa Artadi, s'han reunit aquest dilluns amb la vicepresidenta espanyola, Carmen Calvo, per intentar forçar que la trobada entre el president de la Generalitat, Quim Torra, i el cap de l'executiu espanyol, Pedro Sánchez, inclogui també ministres i consellers. Així ho han explicat fonts de Palau en una conversa amb periodistes al Parlament, aquest dimarts al matí. El Govern remarca la importància d'establir un ordre del dia per dotar de contingut la cita. A més, l'executiu ha ofert espais de la Generalitat per acollir l'eventual reunió. La reunió entre Aragonès, Artadi i Calvo ha estat presencial i no a Madrid, segons apunten des del Govern. Els representants del Govern van deixar clar que no volen que la trobada que es prepara pel dia 20 o el 21 sigui protocol·lària, de manera que es dona màxima importància perquè hi hagi un ordre del dia -que encara no s'ha treballat en aquestes converses. La trobada d'ahir entre el vicepresident, la portaveu de la Generalitat i la vicepresidenta espanyola, doncs, va ser una primera presa de contacte, on es va parlar del format però no encara del contingut. Pel que fa a la data, continua la incertesa sobre si el conclave es faria dijous o el mateix divendres, quan es reuneix el Consell de Ministres a la Llotja de Mar (Barcelona). El que tenen clar des de Palau és que l'aposta és fer una reunió que inclogui consellers i ministres, ja sigui al complet o amb una representació menor, i així s'ha proposat a l'executiu espanyol. La Generalitat, doncs, espera ara una resposta del govern de Sánchez. La Moncloa situa reunió en divendres  Fonts del govern espanyol situaven ahir dilluns la possible reunió entre Sánchez i Torra a divendres, i no dijous, malgrat que alguns ministres -i previsiblement el propi president espanyol- aniran a la gala de Foment del Treball de dijous al vespre. L'executiu del PSOE apuntava dilluns que la reunió està a mans de Torra, i continuava descartant una petita cimera amb consellers i ministres. Alguns dels ministres arribaran a Barcelona dijous al migdia i altres el mateix divendres. La previsió és que el Consell de Ministres comenci a les 09.30 i acabi al migdia amb la tradicional roda de premsa. Després tindria lloc la possible reunió amb Torra. Així, Sánchez vol mantenir la mateixa estructura del Consell de Ministres d'Andalusia, i si hi ha reunió parlar amb Torra de coses "que importen als ciutadans".

Summary: Aragonès i Artadi s'han reunit amb Calvo per forçar que la trobada de Torra i Sánchez inclogui ministres i consellers


El conductor del vehicle de dues rodes ha sortit de la via per causes que s'estan investigant ACN Mataró.-Un motorista ha mort aquest divendres al migdia a la C-31E a Mataró. Segons ha informat el Servei Català de Trànsit, l'accident ha passat a les 13.24 hores al quilòmetre 0,1, on hi ha l'enllaç de l'N-II amb la C-32, on el vehicle de dues rodes ha sortit de la via per causes que s'estan investigant. La víctima és M.G.T., de 29 anys i veí de Lliçà de Vall. Fins al lloc s'han desplaçat quatre patrulles dels Mossos d'Esquadra, dues dotacions dels Bombers de la Generalitat i dues ambulàncies del Sistema d'Emergències Mèdiques (SEM). Amb aquesta víctima, són 36 les persones que han mort en accident de trànsit aquest any a la xarxa viària interurbana de Catalunya. (Aquesta notícia actualitza l'anterior amb el mateix titular afegint la identitat i veïnatge de la víctima)

Summary: ACTUALIZACIÓ:Mor un motorista en un accident a Mataró


La consellera de la Presidència, Neus Munté, ha assegurat que el Govern analitzarà la proposta del Senat de traslladar la conferència del president de la Generalitat, Carles Puigdemont, a la comissió de comunitats autònomes. En la roda de premsa posterior al Consell Executiu, Munté ha lamentat que el Senat hagi rebutjat la proposta de Puigdemont de fer la conferència a l’antic saló de sessions i ho veu com una demostració que “no hi ha ganes ni voluntat d’escoltar”. A més, Munté ha manifestat que no entén per què no es pot fer a la cambra alta la mateixa conferència que Puigdemont va pronunciar amb “normalitat” el passat gener al Parlament Europeu. I ha subratllat que aleshores ningú va dir que el Govern no escolta opinions diferents, en referència al format de l’acte.  Munté ha recordat que el president Puigdemont va sol·licitar una demanda “molt concreta” en una sala del Senat i interpreta la resposta de la cambra alta com un rebuig a la proposta del president de la Generalitat. “És un no vingueu a explicar i parlar de Catalunya i  dels reptes que s’hi plantegen”, ha interpretat la portaveu de l’executiu. També ha contraposat l’actitud del Parlament Europeu amb la del Senat i ha afegit que no entén per què una conferència de característiques similars es va poder celebrar a Brussel·les i, en canvi, no es pot fer a la cambra territorial de l’Estat.  La consellera de la Presidència s’ha limitat a dir que el Govern estudiarà la proposta alternativa de traslladar la conferència en una sessió de la comissió de comunitats autònomes però no ha entrat a valorar el fons de la proposta argumentant que s’ha conegut pocs minuts abans de la seva roda de premsa posterior al Consell Executiu.  “Qualsevol proposta alternativa és molt respectable però la nostra petició era molt concreta i la conclusió que en traiem si es denega és que no hi ha voluntat d’escoltar-nos”, ha conclòs.

Summary: El Govern analitzarà la proposta alternativa del Senat a la conferència de Puigdemont sobre el referèndum


La pandèmia de la covid-19 ha disparat el comerç electrònic a un ritme més alt del previst i les empreses logístiques busquen nou sòl a Catalunya per donar resposta a la demanda creixent. Amb bona part de la nova superfície logística a Barcelona ja compromesa, la recerca s'amplia a indrets com la tercera corona, que inclou zones com el Baix Penedès i l'Alt Camp. Al polígon industrial de Valls l'empresa GLP ha començat a comercialitzar una nova nau de lloguer d'uns 30.000 metres quadrats pensada per a companyies logístiques, de distribució i de comerç electrònic. "Catalunya és un mercat molt atractiu per a la logística europea, però ens costa molt trobar-hi sòl industrial finalista", avisa el director de GLP a Espanya, Òscar Heras.  En declaracions a l'ACN, el màxim responsable a l'Estat d'aquesta empresa líder a nivell mundial assegura que tenen molt interès en construir noves plataformes logístiques al país. La de Valls és la primera que fan realitat -les obres van acabar fa un mes i mig-, però admet que segueixen buscant sòl a l'entorn de la capital de l'Alt Camp i en d'altres indrets de l'àrea metropolitana de Barcelona. L'interès per l'anomenada tercera corona logística és creixent per la seva ubicació estratègica, a prop de l'AP-2 i l'AP-7, el port de Tarragona i a uns 90 quilòmetres de Barcelona. El preu del sòl en polígons com el de Valls és més assequible que a l'àrea metropolitana i, de retruc, això permet oferir rendes més baixes als operadors –d'uns 3,5 euros per metre quadrat al mes, ben bé la meitat que a la capital catalana.  El primer projecte de GLP a Catalunya, batejat com a G-Park Valls, s'ubica a tocar de centrals logístiques de grans companyies com Ikea, Frigicoll i Prat Internacional Brands. "Catalunya és una regió estratègica a nivell europeu i Valls reunia la situació idònia per a nosaltres", afegeix Heras.  L'empresa manté converses amb multinacionals de renom i confia en tancar un acord amb una d'elles abans de cap d'any. La previsió és que la nova activitat creï entre 100 i 200 nous llocs de treball. El magatzem consta de 28 portes de molls de càrrega, una alçada lliure d'11,7 metres i s'ha construït amb criteris d'eficiència energètica i sostenibilitat. El director de GLP a Espanya explica que el potencial del sector logístic s'ha reforçat amb la situació sanitària atès que el comerç electrònic ha guanyat molta importància. "En el mercat espanyol hem vist que les projeccions que es feien per d'aquí a dos anys en 'e-commerce' ja s'han assolit. Hi ha molta demanda de grans magatzems", assenyala Heras. Segons apunta el responsable de la multinacional, Catalunya és un mercat "molt atractiu" per a la logística i tots "els grans actors mundials" volen ser-hi. "Però ens costa molt trobar-hi sòl industrial finalista", lamenta. Per això, demana rapidesa a l'hora de tramitar els plans parcials perquè la demanda i l'interès hi són. "Nosaltres en som un exemple. Volem anar més ràpid a Catalunya", tanca.

Summary: L'auge del comerç electrònic durant la pandèmia impulsa la demanda de sòl logístic


La 66a edició de la Fira Agrària de Sant Miquel i la 35a d'Eurofruit de Lleida comptaran amb jornades tècniques, presentacions, rondes de finançament i missions inverses. Tindran lloc del 21 al 28 de setembre i la majoria seran en línia i amb inscripció prèvia. La innovació per assolir l'eficiència, estratègies de futur per al sector agroalimentari, el paper de Lleida com a referent d'innovació agroalimentària sostenible, la comercialització de l'oli, la fertilització agrícola amb la fracció líquida dels purins, i l'exportació de fruita a tercers països són alguns dels temes que es tractaran en el marc de Sant Miquel i Eurofruit, certàmens que es desenvoluparan del 24 al 27 de setembre en un format bàsicament digital, degut a la covid-19. La jornada 'Ús de la fracció líquida dels purins en la fertilització', que tindrà lloc dijous, de 10 a 12 h obrirà el programa de jornades tècniques que es duran a terme en el marc de Sant Miquel i Eurofruit. Organitzada en el marc del projecte LIFE AGRICLO-SE, donarà a conèixer les estratègies de fertilització en fruiters basades en l'aplicació dels subproductes que provenen del tractament de purins. Una de les noves estratègies que es proposen és l'aplicació de la fracció líquida com a substitut de gran part de la fertilització mineral.  Durant la jornada es presentarà la parcel·la demostrativa que s'està duent a terme, així com els punts més importants a considerar per a garantir la viabilitat de l'estratègia des d'un punt de vista agronòmic i tècnic. Es tracta d'una jornada en línia gratuïta, organitzada pel Departament d'Agricultura (Oficina de fertilització i tractament de dejeccions ramaderes), Life Agriclose i l'Oficina del Regant.  El mateix dia, a partir de les 10 hores, es desenvoluparà la jornada 'Innovació per a l'eficiència', organitzada per INNO4AGRO. L'activitat pretén explicar com la tecnologia es perfila com la via essencial per donar resposta a la necessitat d'implementar la sostenibilitat i eficiència en processos i activitats productives, contribuint a augmentar la producció i reduint els costos i l’impacte ambiental dels processos. Els ponents incidiran en els coproductes, la digitalització i la transició energètica, tres dels eixos en desenvolupament que poden contribuir a millorar l'eficiència en el sector agroalimentari. La jornada és oberta, es podrà seguir per streaming i participar-hi a través del xat.  El programa de dijous es tancarà amb la jornada 'Lideratge i estratègies de futur al sector agroalimentari', que tindrà lloc de 16 a 17.30 h, i que se centrarà en els nous reptes del sector agroalimentari, com són el comerç en línia, les noves tecnologies, la seguretat de la cadena alimentària, la producció sostenible, la demanda d'aliments de qualitat, el canvi climàtic i el preu de l'energia, entre altres. La trobada, organitzada pel Col·legi Oficial d'Enginyers Agrònoms de Catalunya i el Campus Empresarial Agrari, es farà en línia i és gratuïta.  El divendres, de 10.15 a 14.30 tindrà lloc la 'Ronda de finançament. Novetats, oportunitats financeres i rondes de finançament', organitzada per GlobaLleida. L'activitat consistirà en una explicació dels productes i instruments financers als quals poden accedir autònoms, microempreses, pimes i grans empreses a càrrec de representants de l'ICF, ICO, AVALIS, ENISA i CDTI, i en una ronda d'entrevistes personalitzades de 20 minuts cadascuna. També divendres, de 13 a 14.15 h, La Llotja acollirà la presentació que es farà de forma presencial de l'empresa de Tractors MTZ Belarus, iniciativa organitzada pel Consolat de Bielorússia a Barcelona en col·laboració amb Fira de Lleida. L'acte s'adreça a trobar distribuïdors regionals i concessionaris amb servei post-venda, així com a explicar les característiques dels productes als agricultors. L'activitat consistirà en una introducció de l'empresa MTZ Belarus, el passi d'un vídeo corporatiu sobre els vehicles agrícoles d'aquesta marca i la presentació tècnica dels principals tractors Belarus. El mateix dia, a les 17 h, es farà la jornada 'Lleida, referent d'innovació agroalimentària sostenible', organitzada per INNO4AGRO, entitat que impulsa la creació d'un ecosistema d'innovació agroalimentari a Lleida, vetllant per una producció sostenible i posant en valor el territori, els seus productes i professionals. En aquesta jornada, presentarà algunes iniciatives destacades en quatre eixos que fan de Lleida un referent en innovació agroalimentària sostenible: l'Horta de Lleida; agroturisme; gastronomia i formació; transferència, i recerca agroalimentària. La jornada és oberta, es podrà seguir per streaming i participar a través del xat. Igualment, el divendres, de 19 a 20.30 h, es podrà seguir en línia la jornada 'Com promocionar el teu oli a Internet i noves normes de comercialització', organitzada pel Departament d'Agricultura i JARC. L'activitat, que és gratuïta, vol aportar recomanacions pràctiques per fer un pas endavant en la promoció de l'oli a Internet, a través del web o xarxes socials, així com explicar les noves normes estatals de comercialització per al sector de l'oli d'oliva.  Finalment, i ja com activitat post-fira, el dilluns 28 de setembre al matí es durà a terme la 13a 'Jornada de sanitat vegetal'. Se centrarà en aprofundir en les oportunitats i els obstacles per a l'exportació de fruita a tercers països, així sobre el projecte de Reial Decret que regularà el règim de certificació fitosanitària oficial per a l'exportació de vegetals i productes vegetals. L'activitat està organitzada pel Departament d'Agricultura dins del Pla Anual de Transferència Tecnològica (PATT) del 2020 com a jornada tècnica de referència. La jornada es farà en línia i és gratuïta. Missió inversa virtual Agrotech 2020 D'altra banda, del 21 al 25 es desenvoluparà la missió inversa virtual Agrotech 2020, organitzada per ACCIÓ-Generalitat de Catalunya i la Femac. La tercera edició de la missió inversa del sector de les tecnologies agrícoles té l'objectiu de fomentar les relacions comercials entre importadors i distribuïdors dels sis països participants (Panamà, Guatemala, Hondures, Mèxic, Colòmbia i Perú) i les empreses catalanes del sector de tecnologies agrícoles, així com incrementar les seves exportacions i millorar la seva internacionalització. La missió va adreçada als sectors dels fertilitzants, fitosanitaris, Agritech (ús de les noves tecnologies en l’agricultura), maquinària agrícola, sistemes de reg i llavors.

Summary: La Fira de Sant Miquel de Lleida acollirà jornades tècniques, presentacions i missions inverses


El vicepresident del Govern i coordinador nacional d'ERC, Pere Aragonès, ha reclamat aquest dijous no entretenir-se en els "detalls" de si la taula de negociació entre governs se celebra un dia o un altre i que es posi en marxa. Durant la presentació del llibre 'Pere Aragonès, l'independentisme pragmàtic', el republicà ha dit que els presidents Torra i Sánchez han "d'acabar de parlar" sobre la trobada i ha posat ERC a la seva disposició. "Els detalls no seran a la història, hi serà si som capaços de trobar solucions", ha avisat. Aragonès ha reclamat celebrar la taula per reclamar l'exercici de l'autodeterminació, l'amnistia i escoltar la proposta de l'Estat per a Catalunya. "Que l'Estat espavili i faci propostes", ha apuntat.

Summary: Aragonès demana no entretenir-se amb "detalls" i posar en marxa la taula de diàleg entre governs


La número tres de Junts pel Sí (JxSí) i presidenta de la comissió parlamentària sobre el Procés Constituent, Muriel Casals, està ingressada a l'Hospital Clínic després de ser atropellada aquest dissabte al vespre per una bici a Barcelona. Segons informa el centre hospitalari, Casals ha patit un traumatisme cranioencefàlic amb un hematoma subdural que ha requerit drenatge quirúrgic. Té també una fractura de pelvis que no comporta cap complicació. El seu estat és estable dins de la gravetat i està ingressada a la UCI. Nascuda a Avinyó (França) el 1945, Casals va presidir Òmnium Cultural del 2010 al 2014, quan va deixar el càrrec per presentar-se a la llista de Junts pel Sí. Només fa cinc dies, el passat 26 de gener, Casals va ser escollida per presidir la comissió d'estudi del Procés Constituent al Parlament, que va començar a caminar el 28 de gener en una breu sessió marcada per les crítiques del PPC i l'absència de C's i PSC.

Summary: Muriel Casals, hospitalitzada després de ser atropellada per una bici a Barcelona


El Comitè Federal de Mercat Obert de la Reserva Federal dels EUA (FED) ha decidit apujar els tipus d'interès entre un 0,25 i un 0,5% en la reunió de desembre. Ha passat gairebé una dècada des de l'última vegada que va prendre una decisió d'aquest tipus, l'any 2006. Des del 2008 els tipus han estat pròxims al zero, una mesura de la FED per incentivar l'economia després de l'esclat de la bombolla financera i de les hipoteques subprime. Val a dir que bona part dels analistes financers ja preveien el moviment que ha acabat fent el comitè presidit per Janet Yellen.

Summary: La FED apuja un quart de punt els tipus d'interès després de prop d'una dècada


El Mercat Central de Tarragona celebra aquest divendres el primer aniversari de la seva remodelació i reobertura al públic després de gairebé deu anys d’obres. Durant aquest període, l’equipament ha rebut més afluència de compradors -amb un perfil més jove- i les parades han incrementat les vendes en més d’un 25%, segons ha assenyalat la regidora de Comerç i presidenta d’Espimsa, Elvira Ferrando. D’entre les assignatures pendents hi ha la nova licitació dels tres espais que romanen sense ocupar i l’incompliment de l’horari per part d’alguns paradistes, que a hores d’ara ja ha suposat l’obertura d’una desena d’expedients sancionadors. Aquest dijous a la tarda s’ha presentat el disseny del nou carilló que s’instal·larà al rellotge de la façana. La peça, que comptarà amb elements del Seguici Popular, tindrà un cost d’uns 62.000 euros i s’estrenarà per Santa Tecla.

Summary: Més vendes i més afluència de compradors al remodelat Mercat Central de Tarragona


Unes 180.000 persones han assistit aquest dilluns a la tarda a la manifestació per commemorar l'1 d'octubre del 2017 pel centre de Barcelona, segons la Guàrdia Urbana. L'itinerari ha sortit de Plaça Catalunya i ha passat pel carrer Fontanella, la plaça Urquinaona, la Ronda Sant Pere i el passeig Lluís Companys, fins arribar al parc de la Ciutadella. Durant el recorregut, ha ocupat carrers adjacents per la nombrosa assistència. La marxa l'ha convocada la Plataforma 1 d'octubre, que engloba diverses entitats de la societat civil, l'Assemblea Nacional Catalana entre elles. Una pancarta de grans dimensions amb el lema 'Self-determination is a human right', així com diverses urnes del'1-O, han encapçalat la mobilització. Un cop la manifestació ha arribat davant del Parlament, una representació formada per onze persones de municipis d'arreu de Catalunya han portat a la cambra catalana el que els organitzadors anomenen el mandat de l'1 d'octubre.

Summary: 180.000 persones assisteixen a la manifestació per commemorar l'1-O al centre de Barcelona, segons la Guàrdia Urbana


El PSC de l’Hospitalet de Llobregat ha votat en contra d’una moció de suport al professorat de l’INS El Palau de Sant Andreu de la Barca argumentant que no vol “posar les escoles al centre del conflicte”. El text s’ha debatut al ple d’aquest dimarts a la tarda a proposta d’ICV-EUiA-Pirates, ERC, PDeCAT i la CUP, i demanava instar la Fiscalia a retirar les acusacions contra els professors denunciats per delictes d’odi per presumptament haver discriminat alumnes fills de Guàrdies Civils. La proposta, però, no ha prosperat perquè només ha tingut el suport dels grups proposants i el suport parcial de dos regidors no adscrits. Un tercer regidor no adscrit, el PP, Ciutadans i el PSC hi han votat en contra. Des de la formació taronja, el regidor Miguel Garcia ha lamentat que s’hagi obert un debat al ple sobre la presumpció d’innocència dels professors investigats, assegurant que se’ls està acusant de delictes “molt greus”, i ha criticat que s’hagi dut la situació de l’INS El Palau “al terreny ideològic”.

Summary: El PSC de l’Hospitalet tomba una moció de suport a l’INS El Palau perquè no vol “posar les escoles al centre del conflicte”


La majoria dels establiments del sector de l'hostaleria de la demarcació de Tarragona mantindran les persianes abaixades a partir d'aquest dilluns, malgrat que el Camp i l'Ebre, conjuntament amb l'Alt Pirineu i l'Aran, són les regions autoritzades per avançar a la fase 1 del pla de desconfinament. En declaracions a l'ACN, el president de l'Associació d'Hostaleria de la Província de Tarragona, Francesc Pintado, ha argumentat que només amb la meitat de l'aforament de les terrasses no cobreixen els costos estructurals. El sector reclama més "agilitat" i critica la lentitud en la publicació dels protocols -fins aquest dissabte no es van publicar els detalls al BOE. També demana que se'ls permeti ocupar més via pública per ampliar les terrasses. L'ordre del Ministeri de Sanitat estableix que només poden reobrir la meitat de l'aforament de les terrasses de l'any passat i que s'ha de garantir la distància mínima de dos metres. A més, les taules no poden aplegar més de deu persones i s'ha de prioritzar l'ús de les estovalles d'un sol ús. La mesura també especifica que s'han d'eliminar els productes d'autoservei i que s'ha d'evitar la manipulació de les cartes. Davant de les circumstàncies actuals, el sector de l'hostaleria tem que no puguin fer "calaix" aquest estiu per sobreviure la resta de l'any. Pintado ha explicat que molts empresaris no disposen de liquiditat i que s'han hagut d'acollir als crèdits dels ICOS per poder pagar els impostos, les quotes de la seguretat social o altres despeses, com ara els lloguers. Per adaptar-se a la situació, els empresaris han hagut d'assumir un "petit sobrecost" per implementar les mesures d'higiene o bé instal·lar mampares de metacrilat. De fet, un dels seus temors era haver d'invertir per adequar els locals a la nova normalitat, tal com va passar amb la llei antitabac. "Molts van fer l'esforç llavors i les inversions van quedar obsoletes en poc temps. Ara molts no ho podrien afrontar", assegura Pintado. En canvi, el sector celebra la flexibilització dels Expedients Temporal de Regulació d'Ocupació (ERTO), ja que els permetrà reincorporar la plantilla en funció de l'evolució de les fases de desescalada i de la recuperació econòmica. "Per nosaltres és positiu que es puguin recuperar els ERTOS gradualment segons vagi produint-se la facturació de l'establiment. No tenim la mateixa plantilla al juliol que al maig", ha argumentat Pintado. I afegeix: "Tinc claríssim que molts ERTOs es convertiran en Expedients de Regulació d'Ocupació". "Més espai públic per ampliar les terrasses" Entre les principals demandes del gremi d'hostalers destaquen l'ampliació de les terrasses, així com la condonació o reducció d'alguns d'impostos, com ara el de l'IVA o el de la brossa. "Demanem que ens deixin ocupar excepcionalment més espai a la via pública, perquè al final la reducció de l'aforament significa reduir la facturació", ha lamentat Pintado. A més, també ha reclamat més "agilitat" al govern espanyol a l'hora d'elaborar els protocols d'actuacions i s'ha queixat del retard de la seva publicació al BOE. "Entenem que és difícil legislar, però demanem que es compti amb el sector privat. Volem ser ràpids, donar respostes i treure la por", ha dit.  Entusiasme i incertesa entre els hostalers que tornaran a l'activitat En Rafa Oliver, propietari de les geladeries Raffa Gelati de Tarragona, obrirà l'establiment de la plaça Verdaguer i mantindrà tancats els locals a la Rambla Nova de Tarragona i al barri del Serrallo. Dilluns engegarà motors amb un treballador i amb mitja dotzena de taules. Segons la resposta dels clients, es plantejarà la reobertura de l'establiment de la Rambla a partir de la setmana que ve i, més endavant, ja en la fase tres, la del local del Serrallo. "Obriré com a autònom per fer provatures dels horaris, perquè depenem de la sortida dels nens, dels avis, de la gent que fa esport i no sabem ben bé quina serà l'afluència", ha assenyalat. L'aturada de l'activitat ha suposat que els vuit treballadors de la plantilla s'hagin acollit als ERTOS. La incertesa econòmica no ha permès que tornin a treballar, malgrat que Oliver té el desig de tornar-los a contractar. "No sabem que pot passar i prefereixo que tinguin el coixí de l'administració que no pas el de la mateixa empresa que disposa d'una liquiditat mínima", ha reconegut el responsable de la geladeria. Amb els tres locals ja desinfectats, divendres Oliver preparava amb entusiasme les neveres amb gelats i orxata. "És una sensació agredolça, vull ser molt optimista, perquè la gent en té moltes ganes però per una altra banda hi ha una incertesa molt gran", ha valorat, "vull pensar que ens surt a compte obrir i, per això, m'arrisco". A l'altre costat de la plaça Verdaguer, el restaurant La Pepita també es prepara per a la reobertura. El seu propietari, en Carles Badia, ha explicat que utilitzarà el local per emmagatzemar els productes en tres espais on els desinfectarà i els deixarà en quarantena. Pel que fa a la terrassa, col·locarà sis de les catorze taules que té habitualment. A més, aprofitarà les pantalles de fusta i metacrilat, que ja utilitzava per delimitar la terrassa, per separar les taules. El restaurador té previst demanar l'ampliació de l'espai de la terrassa a l'Ajuntament de Tarragona. Amb tot, no ho farà per encabir-hi més taules sinó per distanciar-les. "Més taules ens suposaria carregar-nos de personal quan no sabem la resposta de la gent, prioritzarem la comoditat i la tranquil·litat", ha sostingut. I en aquest sentit, ha remarcat que no li "surt a compte" obrir, però que el mou les ganes de tornar a treballar. "Creiem que la ciutat s'ho mereix i ens toca fer l'esforç. Necessitem mentalment recuperar la normalitat", ha afirmat Badia. En el seu cas, ha demanat un ICO i té els onze treballadors amb ERTO. Amb tot, dilluns incorporarà dos empleats, un per treballar al restaurant La Pepita i, l'altre, al Maria Castaña, establiment que també regenta. Per ara, no té previst servir sopars ni agafar reserves. "No volem taules grans, perquè hauríem d'agafar mitja o tota la terrassa, volem que hi hagi rotació i que tothom pugui aprofitar que fem l'esforç d'obrir", ha dit. A la vegada, Badia espera que la gent respongui i que no hi hagi empresaris que se saltin la normativa, perquè considera que si hi ha fotografies amb terrasses plenes de clients, es donaria una mala imatge del sector. A banda, el gremi d'hostalers creu que els afavorirà ser de les primeres regions a entrar a la fase 1. "Farem de prova pilot pels professionals d'altres llocs que veuran com hem arrencat. La gent amb segones residències al Camp de Tarragona vindrà amb molta més tranquil·litat a gaudir de les seves vacances quan ens permetin creuar les províncies i regions", ha dit Oliver.

Summary: El gruix de l’hostaleria tarragonina descarta obrir dilluns perquè no cobrirà costos amb les restriccions


La CCMA xifra en 100.000 euros els diners que va deixar d’ingressar en publicitat per efecte de les vagues parcials a TV3 i Catalunya ràdio dels dies 23 i 26 d’abril, convocades en solidaritat amb un company denunciat per filtrar pressumptament dades personals dels treballadors. Segons l’ens públic, la vaga va tenir un seguiment del 41% de la plantilla de TV3 i un 62,9% a Catalunya Ràdio (que també va fer aturades el dia 3 de maig). L’impacte en les audiències a TV3 el dia de Sant Jordi va ser important, amb una quota de pantalla del 7,7%, el què es tradueix en “el quart pitjor dissabte de la història”, segons ha destacat aquest divendres al Parlament la presidenta en funcions del  Consell de Govern de la CCCMA, Núria Llorach.

Summary: La CCMA va perdre 100.000 euros en publicitat per les vagues parcials de l’abril a TV3 i Catalunya Ràdio


El Parc Natural de Montsant és l’escenari escollit de la primera pel·lícula documental produïda a Catalunya per conscienciar sobre la pèrdua de biodiversitat que afecta el planeta. El film defuig dels missatges apocalíptics i paisatges desolats i construeix una història emocionant al voltant de la somereta del Montsant, un insecte endèmic del parc, descobert el 1897 pel zoòleg tarragoní Longí Navàs, segons fonts del Govern. "Someretes al Cap" és la primera producció audiovisual catalana centrada en la crisi ecològica mundial, que es presenta amb un estil propi, lluny del clàssic documental científic. Produïda per la Societat Catalana de Ciències per a la Conservació de la Biodiversitat (BIOSCICAT) i MN Films, la pel·lícula, que barreja gènere documental i ficció, compta amb el suport del Parc Natural de Montsant, que ha col·laborat mitjançant suport tècnic i logístic durant les campanyes de filmació. També hi han col·laborat la Fundació Biodiversitat, la Diputació de Tarragona, el Museu de Ciències Naturals de Barcelona, i Casanova Foto. L’objectiu del documental és emocionar el públic, amb la convicció que “només podem lluitar per allò que estimem”. La idea és “revifar vincles emocionals que poden esdevenir cabdals a l’hora de revelar-nos davant la idea de ferir la natura”.   El divulgador científic Eduard Punset és l’encarregat de presentar un univers màgic i captivador a partir de la seva infantesa, per mostrar “l’emoció d’un nen davant d’un ésser viu irrepetible”: la somereta de Montsant, una espècie que ha esdevingut una icona de la conservació biològica a Catalunya. Precisament, la Generalitat de Catalunya, mitjançant el Parc Natural de Montsant, amb el suport de la Diputació de Tarragona i el BIOSCICAT, està impulsant la conservació de la somereta amb diverses accions, entre les quals es troba una línia de diagnosi i divulgació desenvolupada durant més de cinc anys. En aquest sentit, des del 2014 s’han invertit més de 44.000 euros en accions d’investigació, recerca, i difusió d’aquesta espècie en perill d’extinció.   La pel·lícula, que barreja el gènere documental i la ficció, està sent íntegrament rodada dins l’àmbit del Parc Natural de Montsant, i vol constituir un homenatge al seu paisatge, per donar-lo a conèixer dins i fora de Catalunya. Compta amb la implicació directa d’un equip de més de vint persones i la seva estrena i distribució està prevista per diferents mitjans -televisions, sales de projecció i festivals.

Summary: El Parc Natural de Montsant, escenari del primer documental produït a Catalunya per conscienciar de la pèrdua de biodiversitat


El PSC de Tortosa ha denunciat el mal estat de conservació i la falta de manteniment de la plaça Alfons XII  dins de la campanya 'Xeic! Pos com continuem tenim Tortosa'. El portaveu del grup municipal socialista, Enric Roig, ha lamentat que el Pla d'Acció Municipal (PAM), pactat entre CiU i ERC, no inclogui "una sola acció" de millora d'aquest cèntric espai municipal. El PSC de Tortosa reclama un pla de xoc per restituir els elements trencats i netejar la plaça i millorar els accessos per a les persones amb mobilitat reduïda. En canvi, l'alcalde de Tortosa, Ferran Bel, ha defensat que cal "una actuació més amplia", que requereix "una inversió importantíssima" i que ha d'anar vinculada a la renovació de la concessió de l'aparcament soterrat de la plaça d'Alfons XII, que vens en 5 anys, aproximadament.

Summary: El PSC de Tortosa recrimina al govern municipal que el PAM no inclogui cap acció de reforma de la plaça Alfons XII


19 ferits, dels quals un de crític i vuit de menys greus, és el balanç d'una explosió en una fleca al carrer Marina de Barcelona. L'avís del sinistre s'ha rebut a les 07.12 hores d'aquest dissabte al forn pastisseria 'La Estrella', situada al xamfrà entre els carrers Marina i Ausiàs Marc, al barri de Fort Pienc de la capital catalana. Per causes que encara es desconeixen, s'ha produït una forta deflagració a l'interior de l'establiment i les primeres informacions apunten que podria ser a causa de l'explosió d'una caldera. Segons el balanç provisional del Sistema d'Emergències Mèdiques (SEM), hi ha hagut un total de 19 assistències: 10 ferits lleus (5 traslladats a centres hospitalaris i 5 donats d'alta 'in situ'), 8 ferits menys greus i 1 ferit crític, traslladat a la Vall d'Hebron. La majoria dels afectats han patit inhalació de fum, tot i que el ferit crític ha patit cremades de consideració. 8 dotacions de Bombers de Barcelona, 12 ambulàncies del SEM i diverses patrulles de la Guàrdia Urbana s'han desplaçat a la zona.

Summary: 19 ferits, dels quals un de crític i vuit de menys greus, en una explosió en una fleca al carrer Marina de Barcelona


Diversos alumnes d'entre 16 i 18 anys de l'Institut Joan Ramon Benaprès de Sitges han versionat en forma d'exposició 'L'auca del Senyor Esteve' de Santiago Rusiñol amb motiu del centenari de l'estrena de l'obra teatral. La nova versió, però, porta per títol 'L'auca de Rusiñol', ja que alumnes i professors han volgut adaptar l'essència de l'obra a la història real del seu autor, explicant com va triar dedicar-se a l'art i quina va ser la seva vinculació amb Sitges. Per fer-ho, han reeditat 28 il•lustracions modernistes que es poden veure fins el 17 de desembre a la sala L'Escorxador. Andreu Bosch, professor coordinador del projecte, assegura a l'ACN que l'experiència ha servit als estudiants per "interioritzar" la història de Rusiñol "però també per veure quin aprenentatge poden treure de la seva vida i obra per al present". Bosch reconeix, bromejant, que la història de Santiago Rusiñol "surt per les orelles" a tots els sitgetans, però destaca que la preparació de l'exposició ha servit als alumnes per poder "arribar a un grau de comprensió més elevat". De fet, abans d'endinsar-se a elaborar les il•lustracions, els estudiants han hagut de llegir la novel•la original i debatre a l'aula sobre el missatge de fons de 'L'Auca del Senyor Esteve': el dilema a l'hora de triar una professió, entre una feina que garanteix estabilitat o una que es basa en el plaer sense tenir assegurat un salari. Andreu Bosch remarca que els alumnes d'entre 16 i 18 anys es troben en una etapa de la vida que els planteja una elecció similar, ja que han d'escollir si volen seguir estudiant, de manera que la preparació de l'exposició els ha servit per analitzar aquesta qüestió. "Han de ser conscients de quins són els seus interessos, i de que hi ha decisions que són molt importants a la seva vida, ja que durant molts anys els portaran conseqüències", afegeix el professor coordinador de l'exposició. Més enllà dels valors i les reflexions, els professors de dibuix que han treballat aquest projecte amb els alumnes també ressalten que l'exposició els ha estat útil per avançar en procediments i tècniques artístiques. Andreu Ferrer, professor d'aquesta àrea, lamenta que l'alumnat ràpidament pensava en inspirar-se a base de "tutorials d'internet", mentre que finalment han adoptat una metodologia minuciosa i raonada que els ha permès, fins i tot, arribar a "especialitzar-se". Així, els estudiants han creat 28 il•lustracions inspirades en obres i personatges modernistes, amb les quals repassen la vida de Santiago Rusiñol des que era un nen. A base de dibuixos digitalitzats, la mostra explica com l'artista coneix Ramon Casas i s'estableix a París, per més tard arribar a Sitges i obrir el seu estudi, Cau Ferrat, sense passar per alt les festes modernistes. Finalment, el recorregut recorda la relació amb Ramon Canudas, la publicació de 'L'Auca del Senyor Esteve' i la recta final de la seva vida. Els alumnes que han il•lustrat la nova auca són Carla Abellán, Lys Cabral, Claudia Pérez, Carlota Martínez, Albert Navarro, Marc Ordaya, Víctor Sáez i Àlex Virigili, sota la supervisió dels professors Andreu Ferrer i Maria Palaín. Pel que fa als rodolins i les explicacions autobiogràfiques, aquestes són d'Andreu Bosch, mentre que els comentaris artístics són del professor de religió Javier Clemente. L'exposició forma part de les activitats programades aquest 2017 per commemorar el centenari de l'estrena teatral de l'obra de Santiago Rusiñol. Al llarg de tot l'any, per exemple, s'ha creat un menú centenari, una nova ruta modernista i s'ha impulsat una visita als museus per als alumnes dels centres educatius de Sitges.

Summary: Joves de Sitges versionen 'L'auca del Senyor Esteve' amb una història basada en la vida de Rusiñol